
	1 Indledning




	Levende Museum er en formidlingsform, som er lige så gammel som frilandsmuseerne. I hele sin levetid har levendegørelse været populær hos publikum og kritiseret af historikere. I starten for ’folklorismus’ så ’fakelore’ 1 og nu ’tivolisering’2.  

	Udenfor både museer og oplevelsescentre begyndte især kommunikationsfolk at diskutere oplevelsesøkonomi og derefter ’storytelling’ som basis for branding og som ledelsesmodel. Det har bl.a. via bøger som Museerne i den danske oplevelsesøkonomi fået forbundet museerne med både oplevelser, økonomi og til dels markedsføring, og har skabt en ny aktualitet omkring begrebet levende museum, som måske ’kan noget’ i denne sammenhæng.

	Hvis levende museum skal fungere som formidlingsform og ikke bare en udefineret ’oplevelse’, er man nødt til at vide, hvad begrebet dækker over, og hvilken type formidling, det drejer sig om. Hvis man skal relatere levende museum til begreber som tivolisering og oplevelsesøkonomi, må man desuden have defineret, hvad disse begreber dækker over, og om de overhovedet er relevante. Oven i disse betragtninger kommer så en rent historiefaglig diskussion om, hvilket eller hvilke historiesyn levende museum opererer i.

	Dette speciale handler derfor om levende museum an sich. Om hvordan museet og publikum mødes ansigt til ansigt, og formidling opstår. Undervejs bliver det afdækket, om der er nogen, der lærer noget, og hvordan de gør det. Det handler om gæstens møde med museet – og historiernes møde med ’Historien’. 

	Min egen baggrund for at interessere mig for levende museum stammer fra nogle år på Middelaldercentret i Nykøbing F, som er et oplevelsescenter og ikke et museum. Her er levendegørelse stedets omdrejningspunkt og for så vidt eneste reelle produkt. Jeg har formidlet både på sædvanlig vis med omvisninger og som aktør ’i dragt’, som det kaldes – dvs. i tøj kopieret fra middelalderen ud fra billeder, tekstilfund m.v. En del af aktørgruppen diskuterede autenticitet indbyrdes, som den vinkel, vi havde på tivolisering. Jeg har siden – sammen med andre fra Middelaldercentret – flyttet aktiviteterne til Frilandsmuseet i Maribo, hvor en gruppe nu levendegør 1720 omkring Kappellanboligen og i haverne. Jeg har specifikt valgt at skrive dette speciale ud fra observationer m.v. fra andre museer og dermed træde ud af min egen verden for at kunne betragte formidlingsformen ’levende museum’ ud fra en faglig og ikke-involveret synsvinkel.

	
	1.1 Problemfelt 



	Museologisk er der kommet fokus på museets funktion som læringsinstitution, hvilket bl.a. blev afspejlet på Kulturarvsstyrelsens seminar ’forskning i museumsformidling’ 25.9.09, hvor læring og læringsmiljø kom på banen3. Denne læring kan f.eks. foregå som ’fri læring’. Det betyder, at museet i stedet for at tage udgangspunkt i eget ’hvad ønsker vi at vise’ tager udgangspunkt i gæstens ’hvad ønsker jeg at vide’. Det er en måde at forholde sig til de besøgende på, som er meget krævende, idet den indebærer en meget stor valgfrihed for gæsten i hvilke genstande, man ønsker at vide noget om – og hvad man ønsker at vide om dem. 

	Ellen Rosenthal og Jane Blankman-Hetrick anfører i Learning Conversations in Museums, at 

	‘Many museum professionals have supposed that the living history approach enhances learning (…) they argue that living history provides visitors with free choice as to what and when to learn …(…)Visitors are free to ask any question that occurs to them. Interpreters can assess the appropriate level of response at the moment questions are asked and fit the answer accordingly.’4 

	Jeg vil i dette speciale undersøge, om det også gælder for levende museum i Danmark, eksemplificeret ved tre frilandsmuseer.

	
	1.2 Simultan flerniveau formidling5




	Hans Rudolf Reust skriver i Kommunikation und Vermittlung in Museen für Kunst und Geschichte6, at man ikke skal tale om publikum men om publika – altså i flertal. Og i øvrigt være bevidst om, at disse publika ikke er forudsætningsløse, dvs. formidling skal være differentieret for at nå ’alle’. Han siger så, at de forskellige tilbud skal være diskret sidestillet og mest muligt tilgængeligt, og her er levendegørelsen den letteste måde at gøre det på. Foruden at man ikke synligt deler folk i vidende og ikke-vidende, som en skiltning kunne gøre det.

	Som også Brede-udstillingen ’Din for Evigt?’7 viste, så er interessen for viden stor, og man må forvente, den vil blive stadigt højere, fordi publikum i stadigt større grad har adgang til viden på højt fagligt niveau udenfor læreanstalter og uddannelser. Der findes tv-programmer, som absolut ikke er populistiske, og websider som heller ikke er, og gedigne fagbøger er almindeligt tilgængelige. Gæsterne må forventes i stigende grad at have lært om historie i forvejen - fra Palle Lauring til History Channel.

	Ved at anvende en fleksibel formidlingstype, som levendegørelse er, kan museerne så nå denne flerniveau-formidling, som Reust taler om – lade publikum være publika – og nå dem?

	
	1.3 Oplevelsesøkonomi



	Der har været en del dansk kritik omkring ’levende museum’ – bl.a. i forbindelse med hele debatten om ’oplevelsesøkonomi’. Læser man Museerne i den danske oplevelsesøkonomi, får man indtryk af, at det er et forsvar mod en kritik, som blot ikke konkretiseres med eksempler. Lene Floris omtaler også ’nostalgisk ”levendegørelse”’ og mener, at 

	’hvis museer lader kulturindustrien sætte dagsordenen for kulturdebatten, kan det medføre vulgarisering og idyllisering8.’ 

	Er levende museum, som det praktiseres i 2009, vulgært? Idyllisk? Er det en tænkt eller reel risiko?

	
	1.4 Ej kun hvad øjet ser



	Levende museum er en formidlingsform, der ikke kun er tilknyttet museer, men som også praktiseres på oplevelsescentre og af private individuelt f.eks. på middelaldermarkeder, og det er måske især oplevelsescentre og markeder, der står stærkest på nethinden, hvis man har hørt om emnet. 

	Det, som både museer, oplevelsescentre, private udøvere - og kritikere – er fælles om, er at man taler om levendegørelse som ’fænomen’ – om form snarere end indhold9.  Men form er ikke levendegørelsens vigtigste funktion – der er mere end dragter og ’rekvisitter’. Der er selve formidlingen. Det er den, jeg gerne vil have fat i. Når man ser forbi det ydre – hvad er det så, der foregår i levende museum?

	
	1.5 Tror nok – ved ikke



	Der findes ikke findes nogen generel beskrivelse af, hvordan levende museums formidling udøves, på hvilke præmisser, ud fra hvilket historiesyn eller med basis i hvilken teori. En ret særegen situation i betragtning af, at levende museum har været praktiseret i Danmark siden 1900.

	Denne lakune vil jeg gerne være med til at fylde ud, så den fremtidige diskurs omkring levende museum kan få nogle fælles begreber med et fælles indhold og foretages på et sagligt grundlag med respekt for levendegørelse som en selvstændig, fagligt funderet formidlingshandling.

	Problemformuleringen 

	for dette speciale er derfor:

	Med udgangspunkt i feltobservationer, spørgeskemaundersøgelse samt interviews ønskes flg. besvaret:

	
		
Hvordan fungerer ’levende museum’ som formidlinghandling i interaktionen med publikum, herunder




	
		Hvordan fungerer levendegørelse i forhold til oplevelse(søkonomi)

		Indebærer levendegørelse an sich en automatisk risiko for tivolisering?



	Spørgsmålene kan besvares, men må dog siges at være foreløbige i betragtning af undersøgelsens begrænsede omfang. Forhåbentlig vil resultatet anspore til yderligere forskning i levende museum som formidlingsfunktion.

	Der tages teoretisk afsæt i Pierre Bourdieus habitus-begreb, Lars Qvortrups kommunikationsmodel og John Falk og Lynn Dierkings teori omkring ’fri læring’ samt gæsternes historiebrug i relation til historie som erindringsfællesskab og livsvilkår, som beskrevet af Bernard Eric Jensen.

	Det empiriske udgangspunkt er observationer, støttet af lyd- og videooptagelser, interviews med aktører og gæster samt spørgeskemaer fra Hjerl Hedes Frilandsmuseum, Den Gamle By i Århus samt Den Fynske Landsby i Odense. Disse museer er valgt, fordi Hjerl Hede var det første til at anvende levende museum, Den Gamle By har professionaliseret denne form for formidling, og Fynske Landsby har både frivillige og ansatte til formidlingen. Jeg har valgt empiri fra tre museer for at kunne begynde en mere overordnet diskussion af levendegørelse som formidlingsform an sich, hvilket ikke bør ske ud fra kun ét eksempel.

	
	1.6 Afgrænsning og begrænsninger



	’Levende museum/levendegørelse’ omfatter i denne sammenhæng selve formidlingshandlingen, forstået som vidensudveksling i dialog mellem aktør og gæst, som den udtrykkes verbalt eller kropsligt. Da de ydre rammer ikke er en direkte konsekvens af denne formidlingsform eller har væsentlig indflydelse på denne, indgår de kun i begrænset omfang.

	Jeg har valgt alene at anvende eksempler fra museer for at have en ensartet, fagligt funderet baggrund for aktiviteterne og har derfor set helt bort fra levendegørelse i anden sammenhæng. Hvis man skal se på selve formidlingshandlingen i levende museum, er det nødvendigt at se bort fra formen for at koncentrere sig om indholdet. Det er muligt, hvis de ydre rammer er rimeligt ensartede, som man f.eks. kan opleve det på danske frilandsmuseer. På den måde kan formidlingen opleves i sig selv og ikke som en funktion af variable i ydre omstændigheder.

	Dette speciale bygger på levende museum, som det blev udøvet på Hjerl Hedes Frilandsmuseum, Den Gamle By i Århus samt i Den Fynske Landsby i Odense i juli 2009 og er således ikke et totalbillede af levendegørelse i Danmark anno 2009, idet der er forskelle i praksis afhængigt af sted og omstændigheder, jf. Foreningen af Danske Formidleres særnummer om levendegørelse fra 2003.

	Indsamlingen af empiri er sket i skole- og industriferien 2009, hvor museerne har meget travlt, og hvor publikum er optaget af deres eget projekt – at blive underholdt, være sammen, lære noget, få tiden til at gå, prøve noget nyt osv. Til gengæld har der været adgang til det størst mulige antal publikummer og formidlere, hvilket var den primære årsag til valget af dette tidspunkt. De praktiske konsekvenser beskrives i afsnittet om Dataindsamling.

	Hjerl Hedes stenalderboplads indgår ikke i dette projekt.

	
	1.7 Metode



	Levendegørelse er en mangefacetteret størrelse, som udøves mange steder og på mange måder, men den fælles basis består i, at der er levende mennesker til stede, iklædt dragter i relation til en bestemt historisk periode eller begivenhed, og at de foretager sig et eller andet, som ville passe til samme historiske periode eller begivenhed. Ideen med at have levende mennesker kom samtidigt med ideen om at have autentiske interiører i forbindelse med udstillinger10.

	
	1.8 Udgangspunkt



	Levendegørelse er en konstrueret virkelighed på samme måde som film og teater og kan rent kommunikationsmæssigt operere på samme præmisser – men det er også muligt at anvende levendegørelse i en formidlings- og læringssammenhæng, således at levendegørelsen italesætter fortiden i en dialog med publikum.

	Første del af specialet handler om levende museums historie og den akkumulerede viden omkring levendegørelse og frilandsmuseerne, som har dannet ramme om levende museum, siden begge opstod som en del af det danske museumslandskab – i begyndelsen med en fælles historie – suppleret med eksempler fra museerne egne beskrivelser af den levendegørelse, de præsenterer for publikum.  

	Næste del af specialet handler om dialogen med publikum – formidlingen og læringen – først som teori og derefter som empiri. Dette omsættes til sidst i en konklusion og en redegørelse for, hvad denne viden kan bruges til i praksis.

	Museumsformidling har som tidligere nævnt nu fået stærkere fokus på læring: Museet som læringsinstitution, formidling som læringspotentiale osv. Ser man på definitionen af ’læring’ som i Den Store Danske11, er læring ’tilegnelse af færdigheder eller kundskaber … som eleven selv har indflydelse på.’ Læring kan opfattes som modstående til ’indlæring’, som så betegner en formel proces, som f.eks. skoleundervisning, hvor læreren har indflydelsen, og eleverne kun er passive modtagere – i modsætning til ’læring’, hvor eleven aktivt tilegner sig viden. Hidtil har det primært handlet om netop ’elever’, dvs. børn og unge, men læring er nu indsat i begrebet ’livslang læring’, dvs. en opfattelse af, at man lærer hele livet, også som voksen.

	I levende museum bliver betydningen af ’læring’ som brugerstyret ekspliciteret og synlig, og det er derfor muligt, at få noget at vide om både læring som begreb og selve læringsprocessen.

	I problemformuleringen indgår også begreberne tivolisering og oplevelse. Tivolisering fordi sådan et ord kan bruges til at miskreditere al levendegørelse uden konkret dokumentation, og jeg vil gerne se, om tivolisering virkelig skulle være en naturlig eller automatisk følge af levendegørelse som en faglig formidlingshandling. Og oplevelse både fordi det aspekt har været med til at vække interessen for levendegørelse i museumssammenhæng, og fordi gæsterne selv synes, de oplever noget. Sammenligner man teori og modeller for læring og oplevelse, har de ganske meget til fælles, så en god oplevelse meget ofte er en god læringsoplevelse. Begge dele indgår derfor også i konklusionen.

	Der har været en diskurs omkring levendegørelse, som primært – som jeg ser det – relaterer sig til formen alene, men som jeg alligevel har valgt at forholde mig til i håb om, at det bliver åbenlyst for andre end mig, at man kan tale om levendegørelse på flere måder – både som nu som ’fænomen’ og i relation til form – men også som indhold, som fokuserer på formidlings-handlingen alene. En måde, jeg mener, er så værdifuld, at den skal udfoldes som her. Hvorfor kan læses i kapitel 6-8.

	
	1.9 Konkretisering



	Da emnet var valgt længe i forvejen, var det muligt at planlægge feltarbejde i sommerferien inden semesterstart. Jeg havde også længe før besluttet at bruge observation som hovedgrundlag med interviews af både aktører og gæster som supplement. Hertil kom muligheden for spørgeskemaer, som fik overordnede spørgsmål, idet de skulle designes og fremsendes til museerne inden feltarbejdet. Den teoretiske baggrund for dataindsamlingen har jeg før beskæftiget mig med og foretog de relevante valg på denne baggrund, inden feltarbejdet blev påbegyndt. 

	Jeg valgte tre museer som grundlag for empirien, da man ikke kan generalisere ud fra ét eksempel, og jeg valgte frilandsmuseer – dels fordi de har så ensartede omgivelser, at disse kan ses bort fra i denne sammenhæng, ved at forskelle i omgivelser dermed ikke har forstyrrende indflydelse på resultatet, og dels fordi jeg ved at vælge en anden tid, end den jeg selv har formidlet om, ikke blev distraheret af ’sådan ville jeg ikke have gjort’ eller ’den der er helt forkert’ og på den måde få forstyrret mit fokus. De nogenlunde ens rammer ville også gøre det muligt at lade eventuelle forskelle i selve formidlingen træde bedre frem. Jeg fandt det desuden vigtigt, at undersøgelsen skete i et relevant fagligt miljø.

	Da jeg tog på feltarbejde i juli 2009, havde jeg ikke endeligt valgt det teoretiske udgangspunkt i relation til formidlingen. Jeg orienterede mig i stedet bredt i litteraturen omkring formidling for at have noget at vælge imellem, når jeg i mødet med levendegørelsen kunne se, hvordan netop denne formidlingsform fungerer, og dermed hvilke teorier, der ville være relevante. Det eneste, der var besluttet på forhånd – udover at det skulle handle om levende museum – var at det skulle være levendegørelsens formidlingshandling, der var udgangspunktet – indhold – ikke form.

	Det krævede ikke mere end et par timers observation at konstatere, at publikum er aktive i processen, og at de lærer noget. Det var også hurtigt konstateret, at de anvender den nyerhver-vede viden til at sætte den formidlede historie sammen med deres personlige historie. Det var med det som udgangspunkt, at jeg valgte den teoretiske basis for specialet. Jeg lod således valget af teorier bestemme af den virkelighed, jeg mødte som observatør, og kunne meget hurtigt anvende den i forhold til empirien.

	
	1.10 Empiri



	Jeg ønskede at arbejde med observationer som det primære for at få en så ’ren’ fremstilling som muligt. Som ’flue på væggen’ ville jeg observere, hvad det skete – uden at det var iscenesat til mit brug, uden at få det på 2. hånd som andres forklaring og uden andres perceptionsfiltre og opfattelser ind over. Som tilsyneladende gæst blandt andre gæster var det ret uproblematisk.

	I interviewsituationerne havde jeg min egen erfaring med, dvs. jeg kunne umiddelbart forstå, hvad de talte om, når de beskrev situationer med publikum, og jeg havde således en fælles referenceramme med aktørerne. Da jeg selv er flittig museumsgæst, var det let nok at sætte sig i gæsternes sted. Travlheden gjorde, at jeg valgte at tale med især gæsterne ’on the fly’, dvs. midt i oplevelsen. Det betød, det blev korte interviews, men også at jeg ved at have været i nærheden i forvejen kendte i hvert fald nogle konkrete bidder af, hvad gæsterne byggede deres indtryk på. Det var muligt at observere dem observere eller interagere med aktørerne og umiddelbart derefter stille spørgsmål og på den måde både have situationen, og hvad gæsterne fik ud af det. Aktørerne kunne jeg tale med udenfor åbningstid på Hjerl Hede, men ellers foregik disse samtaler også ’midt i det hele’, afbrudt af gæster. Men det gav på samme måde et umiddelbart helhedsbillede af deres formidling, og hvordan de selv opfattede den. På den måde kunne jeg se en situation med tre par øjne – mine, aktørens og gæstens i et sammenhængende flow og med mindst mulig forstyrrelse af gæsternes oplevelser, da jeg selv lignede en gæst; lydoptagelserne skete ubemærket, og jeg som (video)fotograf blot gjorde som de andre gæster12.

	Spørgeskemaer var jeg i tvivl om, da det er svært at gøre dem præcise nok, og jeg stod i den situation, at jeg faktisk ikke vidste, hvad det ville være mest relevant at spørge om, da skemaerne skulle sendes. Desuden ville gæsterne være optaget af noget andet, og man kan aldrig i spørgeskemaer vide sig sikker på, om udfylderne opfatter spørgsmålene, som man selv gør. Jeg forsøgte derfor at lave korte, lukkede spørgsmål med mindst muligt rum for tolkning, og med få og enkle svarmuligheder. Jeg ønskede også spørgsmål, hvis svar kunne stå alene, således at det ikke krævede en omfattende efterbehandling men blot kunne tælles sammen, når svarene ikke skulle anvendes som funktioner af hinanden. Dette også for at sikre, at selv få besvarelser kunne bruges i et eller andet omfang ved at have alle besvarelser som grundlag. Det mest nyttige viste sig at være invitationen til at oplyse et telefonnummer og lade sig interviewe senere. Det gav mulighed for at få be- eller afkræftet, om folk havde lært noget, dvs. om de kunne huske deres oplevelse og i hvor mange detaljer, da jeg et par måneder senere under analysen fandt ud af, at det ville jeg meget gerne vide.

	Jeg brugte fotos, lyd- og videooptagelser for at kunne tage ’ucensurerede’ oplysninger med hjem til videre analyse. Jeg kunne derfor rette min fulde opmærksomhed på aktører og gæster i stedet for at dele den med skrivearbejde, og kunne efterfølgende bruge optagelserne direkte uden at skulle forholde mig til, om jeg havde husket rigtigt, opfattet rigtigt eller tolket rigtigt i øjeblikket, da informationerne var intakte og ’rå’ og endnu ikke filtreret af min (eller andres) mellemkomst. Lange lyd- og videooptagelser giver også en kontekst, som notater aldrig kan vise. Optagelserne blev gemt på computer dag for dag.

	
	1.11 Ananlyse



	I arbejdet med rapporten blev optagelserne gået igennem for at se, hvad der var brugbart, og dette blev råtranskriberet til tekster, som er lettere at finde rundt i, når man skal sætte emner og eksempler sammen. I dette arbejde genaktiveres hukommelsen, og det bliver tydeligt, hvor der findes dialoger, som kan bruges til eksemplificering. Her begynder de første ideer om sammenhængen i analysen at tage form sammen med en skitse til konklusion. 

	Resultatet af feltarbejdet gjorde det meget tydeligt, at omdrejningspunktet i levendegørelse er dialogen – i en vis grad som forventet – og bekræftede, at de ydre rammer, som normalt er dem, man forbinder med levende museum, var irrelevante i relation til, hvad jeg ønsker at gøre rede for. De efterfølgende interviews bekræftede den observerede læringsproces.

	
	1.12 Læsevejledning



	I næste kapitel beskriver jeg levende museum i Danmark med en gennemgang af levende museum i litteraturen og på frilandsmuseerne for at give en ramme og basis for forståelsen af denne formidlingstype. Både levendegørelse og frilandsmuseer har en lang historie og en fælles historie. Den har betydning for den eksisterende diskurs omkring levendegørelse og den stadigt eksisterende kritik, som er lige så gammel, og som har fulgt udviklingen i levende museum. 

	Heri indgår afsnit om den generelle aktuelle situation samt et afsnit om praksis lige nu med de tre museers - Hjerl Hede Frilandsmuseum, Den Gamle By i Århus og Den Fynske Landsby - præsentation af levendegørelsen, som den fremgår af deres hjemmesider, så man får et indtryk af, hvordan museerne selv oplyser om levendegørelsen til deres publikum. Præsentationerne giver et godt indtryk af, hvad det er, museerne ønsker at vise som levende museum, og hvad publikum derfor møder, når de kommer. Hertil mine kommentarer til praksis i relation til præsentationen.

	I kapitel 3 redegøres for de anvendte begreber og teorier og deres funktionalitet i relation til levende museum i den logik, jeg har anvendt i arbejdet. Kapitlet starter med et afsnit om historie som livsverden, som redegør for mit historiesyn.

	 I kapitel 4 forklares, hvordan teorianvendelsen så er omsat i praksis ved indsamlingen af empiri. Derefter et kort kapitel 5 med en beskrivelse af museernes fysiske rammer for levendegørelsen, så man kan danne sig et indtryk af de omgivelser, levendegørelsen fungerer i, når man efterfølgende bliver præsenteret for praksis. 

